CELEX: C2007/117/38
Language: lt
Date: 2007-05-26 00:00:00
Title: Byla T-82/07 2007 m. kovo 14 d. pareikštas ieškinys byloje Kliq (bankrutuojanti) prieš Komisiją

26.5.2007   
            
            
               LT
            
            
               Europos Sąjungos oficialusis leidinys
            
            
               C 117/24
            
         2007 m. kovo 14 d. pareikštas ieškinys byloje Kliq (bankrutuojanti) prieš Komisiją
   
   (Byla T-82/07)
   (2007/C 117/38)
   Proceso kalba: olandų
   Šalys
   
      Ieškovai: Jan Rudolf Maas ir Cornelis Van den Bergh, Kliq B. V. (Apeldornas, Nyderlandai) bankroto administratoriai, atstovaujami advokatų G. van der Wal ir T. Boesman
   
      Atsakovė: Europos Bendrijų Komisija
   Ieškovų reikalavimai
   
               —
            
            
               Panaikinti 2006 m. liepos 19 d. Komisijos sprendimą byloje C 30/2005.
            
         
               —
            
            
               Priteisti iš Komisijos bylinėjimosi išlaidas.
            
         Ieškinio pagrindai ir pagrindiniai argumentai
   Ieškovai ginčija 2006 m. liepos 19 d. Komisijos sprendimą 2006/939/EB dėl valstybės pagalbos, kurią Nyderlandai teikia KG Holding N. V.
       (1)
   
   Suteikta pagalba — tai restruktūrizavimo pagalba, kurią Nyderlandai ketino suteikti KG Holding N. V. leidus jai transformuoti jau suteiktą gelbėjimo paskolą ir su ja susijusias palūkanas į nuosavą kapitalą. Ginčijamame sprendime valstybės pagalbą restruktūrizavimo pagalbos forma Komisija pripažino nesuderinama su bendrąja rinka.
   Komisija taip pat nusprendė, kad Nyderlandai turi pareikalauti KG Holding N. V. ir Kliq BV grąžinti dalį pagalbos, kurią kaip gelbėjimo paskolą KG Holding N. V. perleido savo dukterinei įmonei Kliq BV ir transformavo ją į nuosavą kapitalą, ir kad Nyderlandai kaip kreditorius bankroto byloje turi užregistruoti savo reikalavimą KG Holding N. V. ir (arba) Kliq Reïntegratie pas bankroto administratorių.
   Pagrįsdami savo ieškinį, ieškovai visų pirma teigia, kad Komisija nepagrįstai pasisakė apie įmonės KG Holding įmonėje Kliq BV turėtų kapitalo dalių įmokėjimą, remiantis paskolos sutartimi įskaičius tarpusavyje įmokos įsipareigojimą ir KG Holding reikalavimą įmonei Kliq BV. Jų nuomone, apie tai nebuvo kalbama 2005 m. rugpjūčio 5 d. sprendime (2), kuriuo buvo pradėta procedūra. Komisija piktnaudžiavo savo įgaliojimais ir ėmėsi veiksmų pažeisdama gynybos teises ir ieškovų teisę būti išklausytiems. Antra, Komisija nepagrįstai padarė prielaidą, kad Kliq BV laikytina 9,25 mln. eurų valstybės pagalbos naudos gavėja. Atlikdama savo vertinimą, Komisija nepagrįstai neatsižvelgė į aplinkybę, kad už „gelbėjimo paskolos pavertimą nuosavu kapitalu“, apie kurį kalbama ginčijamo sprendimo 43 — 46 punktuose, Nyderlandų valstybė tikrai negali atsakyti ir todėl tai negali būti laikoma valstybės pagalba 87 straipsnio 1 dalies prasme. Vertindama faktines bylos aplinkybes, Komisija padarė vertinimo klaidų. Todėl ginčijamas sprendimas neteisingas teisės ir (arba) faktų požiūriu arba mažių mažiausiai nesuprantamas ir (arba) neteisingai arba nepakankamai pagrįstas ir pažeidžia EB 87 straipsnį ir (arba) EB 253 straipsnį.
   Trečia, Komisija padarė klaidą nekonstatavusi, kad tariama pagalba gali turėti neigiamos įtakos konkurencijai ir valstybių narių tarpusavio prekybai. Komisijos argumentai šiuo klausimu mažių mažiausiai nepakankamai pagrįsti.
   Ketvirta, Komisija nepagrįstai nustatė, kad Nyderlandai turi pareikalauti iš KG Holding ir Kliq BV grąžinti tariamą 9,25 mln. eurų pagalbą. KG Holding, Kliq Reïntegratie ir Kliq BV tapus nemokioms nebeįmanoma reikalauti grąžinti šias tariamos pagalbos sumas, ir toks reikalavimas bet kuriuo atveju beprasmis, nes, norint pašalinti konkurencijos iškraipymą, reikalavimas grąžinti pagalbą įregistravus jį minėtų bendrovių bankroto procedūroje nereikalingas ir netgi visiškai perteklinis.
   Penkta, Komisija nepagrįstai nurodė, kad suma, kurią būtina išreikalauti iš KG Holding ir Kliq BV, apima ir palūkanas nuo to momento, kai konkrečios šios sumos dalys buvo suteiktos naudos gavėjams, iki faktinio šios sumos sugrąžinimo. Šis reikalavimas prieštarauja nacionaliniams bankrotą reglamentuojantiems teisės aktams.
   
      (1)  OL L 366, p. 40.
   
      (2)  Valstybės pagalba C 30/2005 (ex N 78/2004) — restruktūrizavimo pagalba KG Holding N.V. — Kvietimas pateikti pastabas pagal EB Sutarties 88 straipsnio 2 dalį (OL C 280, 2005, p. 2).